
A Paksi Atomerőmű talajvízfigyelő kútjaiban mért összes oldott széntartalom radiokarbon vizsgálata

Napjainkban a nukleáris létesítmények és annak hulladékai járulnak hozzá főként a mesterséges radiokarbon keletkezéséhez. Ezért a nukleáris létesítmények területén végzett környezeti monitoring keretében folyamatos ellenőrzés alatt áll a felszíni vizek és a talajvízfigyelő kutak radiokarbon tartalma. Ezen radiokarbon vizsgálatok rutinszerűen a vizek szervetlen széntartalmának 14C vizsgálatára terjednek ki, hiszen a vizek teljes széntartalmának kb. 85%-át a szervetlen frakció teszi ki illetve a korábbi méréstechnikákkal csak ennek a frakciónak a mérésére volt lehetőség.
A 14C vizsgálatokra az MTA-ATOMKI Hertelendi Ede Környezetanalitikai Laboratóriuma biztosított lehetőséget, ahol EnvironMICADAS AMS (gyorsítós tömegspektrométer) segítségével történtek a mérések. A laboratóriumában végzett munkám során a környezeti vizek szerves eredetű radiokarbon tartalmának meghatározására irányuló kutatásokba kapcsolódtam be.
Kutatásaim során a Paksi Atomerőmű talajvízfigyelő kútjainak vizét vizsgáltam. Meghatároztam a vizek különböző frakciókban található széntartalmát Shimadzu TOC-VCPN szénanalizátorral. Majd a minták oldott szervetlen 14C tartalmának meghatározásához szükséges minta előkészítéseket végeztem el, illetve meghatározásra került a teljes oldott széntartalom 14C tartalma is, mely új előkészítési technikát igényelt. Ezen felül a módszerfejlesztések keretében az oldott nem kiűzhető szerves széntartalom (NPOC) 14C preparálásához szükséges előkészítési technika fejlesztésében vállaltam jelentős szerepet.
Környezetvédelmi szempontból fontosnak tartottam, hogy hazánk legnagyobb nukleáris létesítményét vizsgáljam. Ezért a Paksi Atomerőmű területén lévő talajvízfigyelő kutak 14C tartalmának vizsgálatát is kitűztem célul. Lényeges, hogy az erőműi légköri 14C kibocsátás 95%-a szerves formában történik, így a talajvízben is jogos lehet ennek vizsgálata.
Előzetes kutatásom példáján végeztem el az erőmű vízmintáin az oldott széntartalom és oldott 14C meghatározást. A T14C és NPO14C előkészítés technikát tekintve sikerült tovább fejleszteni a módszereket.
Eredményeim és kutatásom fényében a jövőben javaslom a környezetbe kijutó szervetlen formában lévő fajlagos radiokarbon aktivitáson felül a teljes széntartalom fajlagos radiokarbon aktvitásának vizsgálatát. Továbbá a két előkészítési módszer nem jelent sem időben sem technikában lényeges különbséget, viszont így teljesebb képet kaphatunk a nukleáris létesítmények teljes 14C kibocsátásáról.



